**Кыргыз Республикасынын Конституциясынын 85-беренесине ылайык, Кыргыз Республикасынын Министрлер кабинетинин төрагасы тарабынан Кыргыз Республикасынын Жогорку Кеңешинин кароосуна сунуш кылынган “Кыргыз Республикасынын 2022-жылга республикалык бюджети жана 2023-2024-жылдарга болжолдоо жөнүндө” Кыргыз Республикасынын Мыйзамынын долбооруна карата**

**корутунду**

Кыргыз Республикасынын Бюджеттик кодексинин 72-беренесин аткаруу менен, Кыргыз Республикасынын 2022-жылга республикалык бюджети жана 2023-2024-жылдарга болжолдоо долбооруна жүргүзүлгөн талдоонун жыйынтыгы боюнча, “Кыргыз Республикасынын 2022-жылга республикалык бюджети жана 2023-2024-жылдарга болжолдоо жөнүндө” Кыргыз Республикасынын Мыйзамынын долбооруна карата корутунду даярдалды (мындан ары – Мыйзам долбоору).

2022-жылга республикалык бюджет жана 2023-2024-жылдарга болжолдоо долбооруна жүргүзүлгөн талдоонун жүрүшүндө, бюджеттин реалдуулугу жана ачыктыгы принциптерине ылайык келүүсү жана бюджет жана салык саясатынын багыттарын эске алуу менен, бюджеттин кирешелерин максималдуу мобилизациялоо жана 2022-2024-жылдарга Кыргыз Республикасынын социалдык-экономикалык өнүгүү милдеттерине ылайык, республикалык бюджеттин долбоорун түзүү маселелери каралды. Талдоого төмөндөгү маселелер камтылды:

- фискалдык саясаттын негизги багыттарында каралган параметрлерден улам, бюджетти түзүү;

- Кыргыз Республикасынын мыйзамдарында каралган бардык кирешелердин жана чыгымдардын бюджетте толук көрсөтүлүшү;

- бюджеттин ресурстарынын жалпы көлөмү каралган чыгымдардын көлөмүнө ылайык келүүсү бөлүгүндө бюджеттин баланстуулугу.

Факты жүзүндө түзүлгөн кырдаалдын натыйжасында жана Кыргыз Республикасынын Бюджеттик кодексине ылайык, орто мөөнөттүү мезгилде Кыргыз Республикасын өнүгүүсүнүн макроэкономикалык параметрлерин аныктоо максатында, Кыргыз Республикасынын Өкмөтүнүн 01.09.2020-жылдагы № 461 токтому менен бекитилген, 2021-2023-жылдарга Кыргыз Республикасынын социалдык-экономикалык өнүгүүсүн болжолдоонун макроэкономикалык параметрлерине өзгөртүүлөр киргизилген. Кыргыз Республикасынын Министрлер кабинетинин 28.06.2021-жылдагы №47 токтому менен, 2022-2024-жылдарга Кыргыз Республикасынын социалдык-экономикалык өнүгүүсүн орто мөөнөттүү болжолдоо бекитилген.

Кыргыз Республикасынын Жогорку Кеңешинин Регламентинин 70-беренесине ылайык орто мөөнөттүү болжолдоонун бекитилген көрсөткүчтөрүнүн негизинде, Жогорку Кеңеш Өкмөт менен бирге Бюджеттик резолюциянын долбоорун иштеп чыгышы керек, анда 15-апрелге чейинки мөөнөттө Жогорку Кеңештин токтому менен жактырылган, кийинки жылга бюджеттик саясаттын негизги багыттары чагылдырылат.

Кыргыз Республикасынын Бюджеттик кодексинин 89-беренесине ылайык, кезектеги бюджеттик жылга жана болжолдонгон мезгилге республикалык бюджеттин долбоору үч болжолдук жылга Фискалдык саясаттын негизги багыттарында (ФСНБ) каралган параметрлерге, ошондой эле Жогорку Кеңештин Бюджеттик резолюциясынын негизги жоболоруна негизденип түзүлөт.

Кыргыз Республикасынын Министрлер кабинети тарабынан бекитилген, орто мөөнөттүү мезгилге өлкөнү өнүктүрүү багыттарынын жана артыкчылыктарынын натыйжасында, Экономика жана финансы министрлигине бекитилген макроэкономикалык параметрлерин негиз катары кабыл алуу менен, 2022-2024-жылдарга Кыргыз Республикасынын ФСНБсын түзүү тапшырылган.

2022-жылга Бюджеттик резолюциянын Жогорку Кеңеш тарабынан кабыл алынбагандыгын жана бюджетти түзүү мезгилинде Кыргыз Республикасынын Министрлер кабинети тарабынан бекитилген 2022-2024-жылдарга ФСНБ параметрлердин жоктугун эске алуу менен, Мыйзам долбоору 2022-2024-жылдарга ФСНБ параметрлеринин долбоорунун негизинде түзүлгөн.

***Маалымат үчүн:*** *Экономика жана финансы министрлиги тарабынан даярдалган ФСНБ боюнча токтомдун долбоору, Бюджеттик кодекстин 83-беренеси менен белгиленген, Кыргыз Республикасынын Министрлер кабинетинин токтомун Жогорку Кеңешке берүү үчүн 5-июлдан кечиктирбестен берүү мөөнөтү алдында, Кыргыз Республикасынын Министрлер кабинетине кароо жана бекитүү үчүн 2021-жылдын 15-сентябрында жөнөтүлгөн.*

Экономика жана финансы министрлиги тарабынан Министрлер кабинетинин 2021-жылдын 24-сентябрындагы протоколдук чечимине ылайык, 15-сентябрдан кечиктирбестен Министрлер кабинетине киргизүү боюнча Бюджеттик кодекстин 91-беренеси менен белгиленген мөөнөт алдында, жеткире иштелип чыккан “Кыргыз Республикасынын 2022-жылга республикалык бюджети жана 2023-2024-жылдарга болжолдоо жөнүндө” Кыргыз Республикасынын Мыйзамынын долбоору Кыргыз Республикасынын Президентинин Администрациясына 2021-жылдын 28-сентябрында киргизилген.

Кыргыз Республикасынын Конституциясынын 85-беренесине ылайык, Жогорку Кеңештин Регламентинин 71-беренеси менен белгиленген 1-октябрдан кечиктирбестен берүүнүн белгиленген мөөнөтү алдында, Кыргыз Республикасынын Министрлер кабинетинин төрагасы тарабынан “Кыргыз Республикасынын 2022-жылга республикалык бюджети жана 2023-2024-жылдарга болжолдоо жөнүндө” Кыргыз Республикасынын Мыйзамынын долбоору Жогорку Кеңештин кароосуна 2021-жылдын 30-сентябрында жөнөтүлгөн.

2022-жылга мыйзам долбоорунун негизинде алынган жана ФСНБ долбоорунда келтирилген негизги макроэкономикалык көрсөткүчтөр төмөндөгүлөрдү түзгөн:

|  |  |  |
| --- | --- | --- |
| **Көрсөткүчтөр** | **2022-жыл** | |
| ФСНБ долбоору | Мыйзам долбоору үчүн негиз |
| Номиналдуу ИДП[[1]](#footnote-1) (млн. сом) | 713 744,7 | 713 744,7 |
| ИДПнын реалдуу өсүү темпи (%) | 6,5 | 6,5 |
| Инфляция (мурунку жылдын декабрына карата) (%) | 5,9 | 5,9 |
| Мамлекеттик инвестициялардын гранттарын эске алуу менен, мамлекеттик бюджеттин кирешеси (млн.сом) | 225 664,3 | 225 637,3 |
| Мамлекеттик инвестициялардын гранттарын эске алуу менен, мамлекеттик бюджеттин кирешесинин үлүшү (%) | 31,6 | 31,6 |
| Мамлекеттик бюджеттин жалпы чыгымдары (млн.сом) | 234 785,9 | 234 759,0 |
| Мамлекеттик бюджеттин жалпы чыгымдарынын ИДПга карата үлүшү (%) | 32,9 | 32,9 |
| Мамлекеттик бюджеттин тартыштыгынын чектелген өлчөмү | 9 121,6 | 9 121,7 |

Жогоруда келтирилген маалыматтардан улам, 2022-жылга мамлекеттик бюджеттин киреше жана чыгымдар көрсөткүчтөрү, ФСНБ долбоорунун көрсөткүчтөрүнө туура келбейт, анын ичинен, кирешелер боюнча - 27,0 млн.сомго, чыгымдар боюнча - 26,9 млн.сомго төмөн.

“Кыргыз Республикасынын Жогорку Кеңешинин Регламенти жөнүндө” Кыргыз Республикасынын Мыйзамынын 70-беренеси менен, Республикалык бюджеттин долбоору ошондой эле Кыргыз Республикасынын социалдык-экономикалык өнүгүү болжолунун негизинде түзүлө тургандыгын эске алуу менен, төмөндөгүлөр белгиленген.

Мамлекеттик бюджетти түзүүнүн негизине салынган негизги көрсөткүчтөрдүн натыйжасында, 2022-жылга республикалык бюджеттин долбоорунун негизги көрсөткүчтөрү, 2021-жылга бюджеттин бекитилген көрсөткүчтөрүнө салыштырмалуу, төмөндөгүлөрдү түзгөн:

|  |  |  |  |  |
| --- | --- | --- | --- | --- |
|  | 2021-жылга бекитилген бюджет | 2022-жылга Мыйзам долбоору | Четтөө  2022/2021 | Өсүү % |
| Мамлекеттик инвестицияларды эске алуу менен республикалык бюджеттин кирешелери, млн.сом | 172 891,7 | 203 563,5 | 30 671,8 | 17,7 |
| Мамлекеттик инвестицияларды эске албастан, республикалык бюджеттин кирешелери, млн.сом | 154 801,7 | 187 171,8 | 32 370,7 | 20,9 |
| Финансылык активдерди эске алуу менен, республикалык бюджетин чыгымдары, млн.сом | 194 283,6 | 231 182,3 | 36 898,7 | 19,0 |
| Финансылык активдерди эске албастан, республикалык бюджетин чыгымдары, млн.сом | 181 354,8 | 212 685,2 | + 31 330,4 | 17,3 |
| Республикалык бюджеттин тартыштыгы, млн.сом | 8 463,2 | 9 121,7 | 658,5 | 7,8 |

Мыйзам долбооруна карата “Экономикалык классификациялоо боюнча чыгымдар” 1-тиркемесинде көрсөтүлгөн көрсөткүчтөрдү, Мыйзам долбооруна карата маалымкат-негиздеменин маалыматтары менен салыштыруу, финансылык активдерди эске албастан, 2022-жылга республикалык бюджеттин чыгымдар көлөмү боюнча дал келбестикти көрсөткөн: 1-тиркемеде – 212 685 171,0 миң сом, маалымкат-негиздемеде *“2022-жылга республикалык бюджеттин чыгымдарынын жалпы көлөмү финансылык активдерди эске албастан 212 685,2 млн. сом деңгээлинде белгиленген, бул болсо, 2021-жылга бекитилген бюджеттен 12 743,4 млн. сомго аз”* деп көрсөтүлгөн.Бирок, 1-тиркемедеги 2021-жылга бекитилген бюджеттин чыгымдарынын тиешелүү көрсөткүчү 181 354 848,4 миң сомду түзгөн.

***Мыйзам долбоорун түзүүдө бюджеттик мыйзамдын сакталышы***

Мыйзам долбоорунда Кыргыз Республикасынын Өкмөтүнүн 30.12.2008-жылдагы № 735 токтому менен бекитилген, “Кошумча наркка салыктын суммасы ашып кеткенин изилдөө, ордун толтуруу жана бюджеттен кайтарып берүү тартиби жөнүндө” Жобого ылайык, бюджеттин киреше бөлүгү аркылуу КНСтин ордун толтуруу боюнча 500,0 млн. сом суммасында чыгымдар болжолдонгон. Бирок, бул ченем Кыргыз Республикасынын Бюджеттик кодексинин 6-беренеси менен бекитилген, Кыргыз Республикасынын бюджеттик тутумунун принциптеринин бири – бирдиктүүлүккө каршы келет, ошол эле учурда салык жана салык эмес төлөмдөрдүн башка түрлөрүнүн ордун толтуруу жана кайтаруу катары, киреше бөлүгү аркылуу жүргүзүлөт (киреше бөлүгүнүн көрсөткүчтөрүн азайтуу аркылуу).

Мурда Эсептөө палатасы Кыргыз Республикасынын Бюджеттик кодексинин 6-беренеси менен каралган бюджеттик тутумдун принциптерине, Кыргыз Республикасынын Өкмөтүнүн 30.12.2008-жылдагы № 735 токтому менен бекитилген, “Кошумча наркка салыктын суммасы ашып кеткенин изилдөө, ордун толтуруу жана бюджеттен кайтарып берүү тартиби жөнүндө” Жобосун ылайык келтирүү боюнча Кыргыз Республикасынын Экономика жана финансы министрлигине сунуш бергендигин белгилей кетүү керек, бирок буга көңүл бурулган эмес.

Бюджеттик кодексте акимдердин резервдик фондун түзүү тартибин караган берене жок туруп, 2022-жылга Мыйзам долбоорунда **30,0 млн. сом** каралган.

Ушундай эле, регламенттөөчү ченем жок туруп, Мыйзам долбоорунда областтардагы Кыргыз Республикасынын Президентинин ыйгарым укуктуу өкүлдөрүнүн резервдик фонддоруна **30,0 млн. сом** суммасындагы чыгымдар каралган.

Учурда, Кыргыз Республикасынын Министрлер кабинети өзүнчө юридикалык жак катары Юстиция министрлигинде каттоодон өткөн эмес жана өзүнүн аппаратына ээ эмес. Кыргыз Республикасынын Министрлер кабинетин күтүү боюнча чыгымдар, Бюджеттик классификациянын “Кыргыз Республикасынын Президентинин Администрациясы” ведомстволук классификациясынын 12-бөлүмүнө салынган. Өзүнчө юридикалык жак катары жоктугуна карабастан, 2022-жылга бюджеттин долбоорунда Кыргыз Республикасынын Министрлер кабинетинин төрагасынын 30,0 млн.сом суммасындагы Резервдик фонду, 14 (14810) “Кыргыз Республикасынын Министрлер кабинети” бөлүмү боюнча ведомстволук классификацияда каралган.

Ведомстволук классификациялоого ылайык, каражаттардын бөлүштүрүлүшүн сактоо максатында, 14 “Кыргыз Республикасынын Министрлер кабинети” бөлүмүнөн Кыргыз Республикасынын Министрлер кабинетинин төрагасынын 30,0 млн.сом суммасындагы Резервдик фондун алып салууну жана “Кыргыз Республикасынын Президентинин Администрациясы” ведомстволук классификациясынын 12-бөлүмүнө чыгымдарды кароону сунуш кылабыз.

**Республикалык бюджеттин кирешелеринин түзүлүшүн талдоо**

*Түшүндүрмө каттан: Кыргыз Республикасынын 2022-2024-жылдарга мамлекеттик бюджетинин кирешелери, 2022-2024-жылдарга Кыргыз Республикасынын социалдык-экономикалык өнүгүүсүн орто мөөнөттүү болжолдоонун, факты жүзүндө келип түшүүлөрдүн динамикасынын, 2021-жылга кирешелердин келип түшүүсүн баалоонун натыйжасында, Кыргыз Республикасынын колдонуудагы мыйзамдарынын негизинде түзүлгөн.*

***Салык кирешелери***

## Кыргыз Республикасынын Өкмөтүнүн 26.08.2015-жылдагы №604 “Мамлекеттик бюджеттин киреше бөлүгүнүн долбоорун түзүү маселелерин уюштуруу жөнүндө" токтому менен бекитилген, Мамлекеттик бюджеттин кирешелерин болжолдоо методикасына ылайык, орто мөөнөттүү мезгилге мамлекеттик бюджеттин киреше бөлүгүнүн болжолдонгон көрсөткүчтөрүнүн түзүлүшүнүн толуктугуна жүргүзүлгөн талдоонун жыйынтыгы боюнча, төмөндөгүлөр аныкталды.

## 2020-жылга Кыргыз Республикасынын Улуттук банкынын маалыматтарына ылайык, акча массасынын банктан сырткары көлөмү, 2019-жылга салыштырмалуу 29,3%га көбөйгөн жана 124 172,0 млн.сомду түзгөн. Мында, 2022-жылга ИДПнын реалдуу өсүү темпи 6,5%га болжолдонууда. 2022-жылга ИДПга карата ички салыктардын күтүлгөн деңгээли 14,1% болгон учурда, салык процесстерин фискализациялоонун, формалдуу эмес иш-аракеттерди төмөндөөтүүнүн эсебинен, 14,2 млрд.сомго чейин салык жыйымдарынын көбөйүүсүн болжолдоого болот.

## Кытай Эл Республикасы менен Кыргыз Республикасынын өз ара соодасын талдоонун маалыматтарын салыштыруу, республикалык бюджетке бажы төлөмдөрүнүн толук келип түшүүсүнө терс таасирин көрсөткөн олуттуу айырманы көрсөттү, бул болсо, төмөндөгү маалыматтар менен тастыкталат:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Багыты | Кыргыз Республикасынын маалыматтары | | Кытай Эл Республикасынын маалыматтары | | Четтөө | | Айырмачылык деңгээли | |
| Наркы (млн. АКШ доллары) | Салмагы (миң тонна) | Наркы (млн. АКШ доллары) | Салмагы (миң тонна) | Наркы боюнча (млн. АКШ доллары) | Салмагы боюнча (миң тонна) | Наркы боюнча | Салмагы боюнча |
| Импорт | 734,9 | 345,4 | 2 866,1 | 371,9 | -2 131,2 | -26,5 | 390% | 108% |
| Экспорт | 43,2 | 60,4 | 34,8 | 44,8 | 8,5 | 15,6 | 80% | 74% |

Башкача айтканда, Кытайдын маалыматтарын ашыруу жагына нарктык көрсөткүчтөр боюнча (-) 2 млрд. 131 млн. АКШ долларга, салмагы боюнча (-) 26,5 миң тоннага өз ара соода боюнча маалыматтардын айырмасы бар, же Кыргызстандын импортунан Кытайдын экспортунун нарктык көлөмүнүн айырмасынын көлөмү 28 %га өсүү тенденциясы менен, 2019-жылдагы 362 % га каршы өсүүсү 390%ды (Кыргызстанга Кытайдын экспортунан) түзгөн.

2021-жылдын 1-жарым жылдыгынын көрсөткүчтөрү боюнча, Кыргызстандын импортунан Кытайдын экспортунун нарктык көлөмүнүн айырмасынын деңгээли өзгөргөн эмес жана 387%ды түзгөн.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Багыты | Кыргыз Республикасынын маалыматтары | | Кытай Эл Республикасынын маалыматтары | | *Четтөө* | | *Айырмачылык деңгээли* | |
| Наркы (млн. АКШ доллары) | Салмагы (миң тонна) | Наркы (млн. АКШ доллары) | Салмагы (миң тонна) | Наркы боюнча (млн. АКШ доллары) | Салмагы боюнча (миң тонна) | Наркы боюнча | Салма-гы боюнча |
| 1 | 2 | 3 | 4 | 5 | *гр.2-гр.4* | *гр.3-гр.5* | *гр.4/ гр.2* | *гр.5/ гр3* |
| Импорт | 521,0 | 226,5 | 2 016,2 | 235,5 | -1 495,2 | -9,0 | *387%* | *104%* |
| Экспорт | 33,2 | 20,2 | 20,5 | 11,8 | 12,7 | 8,4 | *62%* | *58%* |

2021-жылдын 6 айына карата Өзбекстан Республикасы менен Кыргыз Республикасынын өз ара соода маалыматтарын салыштыруу, өзбек тараптын маалыматтарын ашыруу жагына (-) 191,6 млн. АКШ долларга Өзбекстандын экспортунан Кыргызстандын импортунун нарктык көрсөткүчтөрүнүн айырмасын көрсөттү.

|  |  |  |  |  |  |  |
| --- | --- | --- | --- | --- | --- | --- |
| Товарларды жүгүртүү багыты | Кыргызстандын маалыматтары | | Өзбекстандын маалыматтары | | Айырма | |
| Наркы (млн. АКШ доллары) | Салмагы (миң тонна) | Наркы (млн. АКШ доллары) | Салмагы (миң тонна) | Наркы боюнча | Салмагы боюнча |
|  |  |  |  |
| Импорт | 147,3 | 258,0 | 338,9 | 265,1 | -191,6 | -7,0 |
| Экспорт | 91,0 | 972,2 | 85,8 | 1 012,3 | 5,2 | -40,1 |

Буга байланыштуу, туура эмес декларациялоо фактору негизги себептердин бири болуп эсептелген, статистикадагы айырмаларды кыскартуу боюнча натыйжалуу чараларды көрүү шарты менен, МБК[[2]](#footnote-2) тарабынан администрленген төлөмдөрдү **30,8 млрд.сомго** көбөйтүүнүн эсептелген резервдери бар.

КНСти төлөөдөн бошотулган дары-дармек каражаттарынын жана медициналык багыттагы буюмдардын жеткирилишин талдоо, 1 953,4 млн. сомго бошотууну (БТ[[3]](#footnote-3) - 282,0 млн.сом, КНС[[4]](#footnote-4) – 1 671,3 млн.сом) берүү менен 2020-жылы Кыргыз Республикасындагы ЕАЭБ[[5]](#footnote-5) бажы аймагына 156,9 млн. АКШ долларындагы, же 13,5 млрд.сомго дары-дармектер импорттолгондугун көрсөткөн.

Кыргыз Республикасынын Өкмөтүнүн 2013-жылдын 24-январындагы №31 токтому менен бекитилген Тизмеге ылайык, ТН ВЭД “Жана башкалар” коду боюнча дары-дармек каражаттары КНС төлөөдөн бошотулат. Үчүнчү өлкөдөн алынып келинген дары-дармек каражаттары боюнча КНСтен бошотуу суммасы **1 195,2 млн.сомду** же жалпы бошотуулардан 61,1%ды түзгөн.

Мында, дары-дармек каражаттары боюнча импортко салык салуудан бошотуу берүү максатына дайым эле өз максатына жете бербейт.

Буга байланыштуу, республикалык бюджеттин киреше бөлүгүнө келип түшүүлөрдү жогорулатуу максатында, “Жана башкалар” коду боюнча дары-дармек каражаттарын камтуу менен, тиешелүү категориядагы товарларды бошотууну этап менен оптималдоо үчүн, категориялар бөлүгүндө бошотулган импортко тыгыз талдоо жүргүзүү максатка ылайыктуу.

ЕАЭБ өлкөлөрүнөн келип түшкөн товарларды экспортоо менен импорттун статистикасындагы четтөөлөрдү кыскартуу боюнча чараларды көрүү эсебинен, Мамлекеттик салык кызматы тарабынан администрленген салыктык келип түшүүлөрдү көбөйтүү резервдери бар.

2019-2020-жылдарга МСК менен Кыргыз Республикасынын Мамлекеттик статистика комитетинин маалыматтарынын ортосунда 2019-2020-жылдарга КММды[[6]](#footnote-6) жүгүртүүдөгү четтөөлөрдү эсептөөнүн натыйжасы, төмөндөгүлөрдү көрсөттү:

|  |  |  |
| --- | --- | --- |
| **Көрсөткүчтөрү** | **2019-жыл** | **2020-жыл** |
| Улуттук статистикалык комитеттин маалыматы боюнча мотор майынын чекене соодасы (млн сом) | 63 463, 7 | 50 364,5 |
| МСКнын маалыматы боюнча мунай продуктыларынын чекене соодасы (млн сом) | 46 208,9 | 37 129,5 |
| МСКнын маалыматынан Улуттук статистика комитетинин маалыматынын четтөөсү (млн.сом) | - 17 254,8 | -13 235,0 |
| Четтөө % менен | 27,1 | 26,2 |
| КНС эсептөөлөр боюнча | 2 070,5 | 1 588,2 |

Келтирилген эсептөөдөн улам, МСКнын маалыматтары боюнча КММди жүгүртүүдөгү четтеп кетүү үлүшү, 2020-жылга Улуттук статистикалык комитеттин маалыматтарына салыштырмалуу 13 235,0 млн. сомду же 26,2%ды түзгөн. Ошентип, бюджетке салыктарды төлөбөстөн **1 588,2 млн.сом** суммасында КММ сатуу тобокелдиктери бар.

Унду өндүрүү жана сатуу боюнча маалыматтардын ортосундагы унду жүгүртүүдөгү четтөөөлөр, импортту камтуу менен 24,6 млрд.сомду түзгөн. Натыйжада, КНСтин жеткире түшпөй калышы **2955,5 млн.сомду** түзгөн, бул болсо, төмөндөгү маалыматтар менен тастыкталган:

|  |  |
| --- | --- |
| **Көрсөткүчтөр** | **2020** |
| **млн.сом** |
| ЕЭКтин 2020-жыл үчүн маалыматы боюнча ЕАЭБ өлкөлөрүнөн унду импорттоо (импорттун наркы) | 1 763,5 |
| МБКнын 2020-жыл үчүн маалыматы боюнча 3-өлкөлөрдөн келген ундун импорту (бажы наркы) | 43,0 |
| Улутстаткомдун маалыматы боюнча 2020-жыл үчүн ун жана акшак, крахмал жана крахмал азыктарын өндүрүү (өндүрүү наркы) | 2 889,9 |
| Улутстаткомдун 2021-жылдын июль айына карата алдын ала маалыматы боюнча 2020-жыл үчүн тамак-аш ишканаларын кошо алганда, ундун чекене соодасы | 29 326,0 |
| Эсептик четтөөөлөр (чекене соода - (импорт +өндүрүү) | 24 629,6 |
| КНС 12% эсептөөлөр менен | 2 955,5 |

Акциз салыгы боюнча резервдерди аныктоо үчүн, 2005-жылга салыштырмалуу 3 эсеге көбөйүү менен, 2019-жылы аялдар арасында тамеки тартуу жайылгандыгын көрсөткөн, 2019-жылы Кыргыз Республикасынын Саламаттык сактоо министрлигинин алдындагы Республикалык ден соолукту чыңдоо борбору тарабынан өткөрүлгөн, анда калк арасында (15 жаш жана андан жогору) тамекинин керектелишин изилдөө боюнча жүргүзүлгөн улуттук сурамжылоонун жыйынтыктары кабыл алынган.

|  |  |  |  |  |  |  |
| --- | --- | --- | --- | --- | --- | --- |
| **Көрсөткүчтөр** | **2015-ж.** | **2016-ж.** | **2017-ж.** | **2018-ж.** | **2019-ж.** | **2020-ж.** |
| Акциздик салыктын коюму (сом) | 450 | 750 | 1 000 | 1 250 | 1 500 | 1 750 |
| Маркалардын саны (млн.даана) | 304,56 | 290,40 | 242,50 | 227,85 | 187,62 | 134,02 |
| Акциз салыгы келип түшкөн (млн.сом.) | 3 684,1 | 4 316,9 | 4 729,5 | 5 696,3 | 5 628,6 | 4 691,0 |
| 2015-жылдагы импорт көлөмүн сактоо менен, акциз салыгынын эсептик суммасы |  |  |  |  |  | 10 659,6 |
| Четтөө |  |  |  |  |  | - 5 968,9 |

Башкача айтканда, эгерде 2020-жылы тамекини керектөө 2015-жылдагы деңгээлде болсо, учурдагы акциз салыгынын коюму менен, акциз салыгынын бюджетке келип түшүүсү эсептөөлөр боюнча 10,7 млрд.сомду түзмөк. 2020-жылга бюджеттин кирешесине факты жүзүндө 4,7 млрд. сом келип түшкөн, же четтөө **6,0 млрд. сомду** түздү.

Ошентип, кирешелерди орто мөөнөттүү мезгилде **56 738,9 млн.сомго** чейин жогорулатуунун эсептик резервдери бар, анын ичинен, МБК тарабынан администрленген төлөмдөр боюнча - **31 995,2** млн.сом, МСК тарабынан администрленген салыктык түшүүлөр - **24 743,7** млн.сом (КММ - 1 588,2 млн.сом, ун - 2 955,5 млн.сом, тамеки - 6000,0 млн.сом, салык процесстерин фискализациялоо боюнча чаралардан – 12,0 млрд.сом).

***Салык эмес кирешелер***

“Дивиденддер” бөлүмү боюнча, 2021-жылдын 1-октябрына карата түзүлгөн карызды эсепке алуу жана эсептөөлөрдүн жоктугу менен, 1800,0 млн.сомго келип түшүүлөр болжолдонгон. Болжолдонгон түшүүлөр карыздарды эсепке алуу менен 1987,3 млн.сомду түзмөк, же айырмасы **187,3 млн.сомду** түздү.

“Мамлекеттик ишканалардын кирешеси” бөлүмү боюнча ММБФ[[7]](#footnote-7) берген эсептөөлөрдөн азайтуу менен, келип түшүүлөр болжолдонууда: 2022-жылы - **141,5 млн.сомго;** 2023-жылы – 106,5 млн.сомго; 2024 - жылы – 95,0 млн.сомго.

“Ижара акысы” бөлүмү боюнча мамлекеттик мүлктүн бирдиктүү Ресстринин ведомство аралык автоматташтырылган маалымат тутумунун маалыматтар базасына киргизилген имараттардын бош аянттарын жана жер участкаларын ижарага берүү мүмкүнчүлүгүн эске албастан туруп болжолдонгон (2020-жылга карата 1578,89 миң кв.м.), аларды ижарага берүүдөн, бюджеттин кирешесине жылына кошумча кирешелер **833,0 млн.сомду** түзмөк.

Жыйынтыгында, **1 161,8 млн.сомго** чейин салык эмес кирешелерди көбөйтүү боюнча эсептелген резервдери бар, анын ичинен: дивиденддер боюнча – 187,3 млн.сомго, мамлекеттик ишканалардын кирешеси боюнча – 141,5 млн.сомго, ижара акысы боюнча – 833,0 млн.сомго.

***Республикалык бюджеттин чыгымдарынын түзүлүшүн талдоо***

*Түшүндүрмө каттан:* Экономика жана финансы министрлиги тарабынан, 2022-2024-жылдарга ФСНБ долбооруна ылайык, келерки мезгилге мамлекеттик чыгымдар саясаты, аткаруу бийлик органдарын реформалоо жана инвесторлор менен ишкерлерди колдоо, артыкчылыктуу эмес чыгымдарды кыскартуу менен катар, бардык социалдык милдеттенмелерди аткаруу менен, социалдык багытка ээ болот деп жарыяланган. Бюджеттик тартипти чыңдоо, мамлекеттик каражаттарды натыйжалуу жана ачык бөлүштүрүүнү камсыздоо, бюджет аралык мамилелер тутумун жакшыртуу жана мамлекеттик инвестицияларды башкаруу эсебинен, мамлекеттик каражаттарды башкарууну күчөтүү каралган.

Функционалдуу классификациялоо бөлүмдөрү бөлүгүндө чыгымдарды факты жүзүндө болжолдоо, төмөндөгүлөрдү көрсөткөн:

|  |  |  |  |  |  |  |
| --- | --- | --- | --- | --- | --- | --- |
| **Бөлүмдөрдүн аталышы** | **2020-жыл**  **факт** | **2021-жыл**  **бекит.** | **2022-жыл**  **долбоор** | **Четтөө** | **% ИДП** | **% жалпы чыгым-дарга карата** |
| **Бардык чыгымдар (финансылык активдерди эске алуу менен )** | **163 549,3** | **194 283,6** | **231 182,3** | **36 898,7** | **32,4** | **100** |
| I. Жалпы багыттагы мамлекеттик кызмат | 57 348,2 | 58 531,7 | 67 354,1 | 8 822,4 | 9,4 | 29,1 |
| IV. Экономикалык маселелер | 27 302,0 | 51 281,0 | 63 593,8 | 12 312,8 | 8,9 | 27,5 |
| V. Курчап турган чөйрөнү коргоо | 642,6 | 721,6 | 992,8 | 271,2 | 0,1 | 0,4 |
| VI. Турак жай жана коммуналдык кызмат көрсөтүүлөр | 1 598,6 | 1 208,1 | 1 434,5 | 226,4 | 0,2 | 0,6 |
| VII. Саламаттык сактоо | 5 261,5 | 7 987,5 | 7 290,8 | -696,7 | 1,0 | 3,2 |
| VIII. Эс алуу, спорт, маданият жана дин | 2 885,9 | 2 927,6 | 3 391,3 | 463,7 | 0,5 | 1,5 |
| IХ. Билим берүү | 36 197,2 | 37 358,6 | 41 335,3 | 3 976,7 | 5,8 | 17,9 |
| Х. Социалдык коргоо | 11 018,4 | 11 688,2 | 15 435,5 | 3 747,3 | 2,2 | 6,7 |

Жогоруда келтирилген маалыматтардан улам, саламаттык сактоо, маданият, билим берүү жана социалдык коргоо боюнча чыгымдарын салыштырма салмагы болгону 29,3%ды (3,2+1,5+17,9+6,7) түзгөндүгүн көрсөткөн, бирок “Жалпы багыттагы мамлекеттик кызмат” жана “Экономикалык маселелер” бөлүмдөрү боюнча чыгымдар, тиешелүү түрдө 29,1% жана 27,5%ды түзөт. Ошону менен бирге, артыкчылыктуу эмес чыгымдарды кыскартуу жана мамлекеттик чыгымдардын социалдык багыттуулугу байкалган эмес.

Кыргыз Республикасынын Бюджеттик кодексинин 21-беренесин бузуу менен, Билим берүү жана илим министрлиги, ММКФ[[8]](#footnote-8), Саламаттык сактоо жана социалдык өнүгүү министрлиги боюнча 2020-жылга чыгымдарды экономикалык классификациялоонун беренелери боюнча эсептөөлөр Экономика жана финансы министрлигинде жоктугу белгиленген.

Мыйзам долбоору менен 863 социалдык кызматкерлерди күтүү боюнча, **Кыргыз Республикасынын Саламаттык сактоо жана социалдык өнүгүү министрлигин** 78 925,7 миң сом суммасында каржылоо каралган.

Мында, Кыргыз Республикасынын Өкмөтүнүн 2011-жылдын 5-июлундагы N 365 “Үйүндө социалдык тейлөө жөнүндө Типтүү жобону бекитүү жөнүндө” токтомуна ылайык, айыл өкмөтү жана шаар башкармалыктарынын штаттык жүгүртмөлөрү боюнча жергиликтүү бюджеттин эсебинен социалдык кызматкерлер бар, алар Саламаттык сактоо жана социалдык өнүгүү министрлигинин социалдык кызматкерлери аткарган функцияларды аткарат. Экономика жана финансы министрлигинде 863 бирдиктеги социалдык кызматкерлердин санын, республикалык бюджеттин эсебинен күтүү зарылдыгы жөнүндө тастыктоочу документтер жок.

Кыргыз Республикасынын Министрлер кабинетине караштуу **Интеллектуалдык менчик жана инновациялар мамлекеттик агентигинин** чыгымдары 2020-жылга 132,6 млн. сом суммасында карлган, анын ичинен: бюджеттик каражаттар – 42,6 млн. сом, атайын эсептин каражаттары - 90,0 млн. сом. Атайын эсептин каражаттарынын ичинен, жыл жыйынтыгы, майрамдык даталар боюнча күнүнө 200 сомдон сый акыларды төлөө, 34,4 млн.сомго эмгек өргүүгө карата ден соолукту чыңдоо жөлөк пулдар жана башка төлөмдөр каралган.

Бюджеттик каражаттарды үнөмдөө максатында, Интеллектуалдык менчик жана инновациялар мамлекеттик агенттигин атайын эсептин каражаттарынын эсебинен күтүү максатка ылайыктуу.

Талдоо үчүн Экономика министрлигинин жана Финансы министрлигинин штаттык жүгүртмөлөрү берилген, алардын көрсөткүчтөрү 2022-жылга Экономика жана финансы министрлигинин бюджетинин долбооруна туура келбейт. Экономика жана финансы министрлигинин жаңы штаттык жүгүртмөсү берилген жок. Буга байланыштуу, 2022-жылга **Экономика жана финансы министрлигинин** эмгек акы боюнча 261,6 млн.сом суммасында пландалган чыгымдарынын тууралыгын жана негиздүүлүгүн тастыктоо мүмкүнчүлүгү болгон жок.

Кыргыз Республикасынын Бюджеттик кодексинин 21-беренесинин 3-бөлүгүн бузуу менен, Экономика жана финансы министрлигинин чыгымдары 2021-жылга 3112 “Машиналар жана жабдуулар” беренеси боюнча - 70,5 млн.сомго, 2024-жылга -71,1 млн.сомго негизделген эсептөөлөрү жок туруп пландалгандыгын белгилөөгө болот.

2022-жылга **Экономика жана финансы министрлигинин окуу борборун** күтүүгө республикалык бюджеттен **2,6 млн. сом** каралган, мында, Окуу борбору акы төлөнүүчү гана кызмат көрсөтөт. Окутуу семинарларын, курстарды жана башка окуу программаларын өткөрүүдөн келип түшүүлөр 17,5 млн. сомду түзөт, анын ичинен товарларды жана кызматтарды сатып алууга - 4,2 млн. сом, ал эми машиналар менен жабдууларга - 3,0 млн. сом багыттоо пландаштырылууда.

***Мамлекеттик программаларга, иш-чараларга чыгымдар жана төлөмдөр***

Мыйзам долбоорунда 80 942,7 млн. сом болжолдонууда, анын ичинен негиздүү эсептөөлөр жок туруп:

* коммерциялык банктардын пайыздык коюмдарын субсидиялоого - 1112,0 млн. сом;
* Коопсуз шаар - 600,0 млн. сом;
* Санариптик экономика - 500,0 млн. сом;
* Чек ара аймактарын өнүктүрүү - 100,0 млн. сом;
* Фискалдаштыруу - 801,4 млн. сом;
* Экономикалык өнүгүү долбоорлорун каржылоо - 8283,1 млн. сом;
* Стратегиялык объекттерди сатып алуу - 300,0 млн. сом;
* Сovid-19 менен күрөшүү боюнча иш - чаралар - 1996,9 млн. сом;
* Сот чечимдерин аткаруу - 30,3 млн. сом.

Социалдык төлөмдөргө (социалдык пакет) социалдык багыттоолордун критерийлерине жооп бербеген чыгымдар кирген (кызматтарды сатып алуу, буюмдарды, материалдарды, машиналарды жана жабдууларды сатып алуу) - 149,5 млн. сом.

Мамлекеттик бюджеттин резерви, аны түзүү жана колдонуу тартиби жок туруп, 2290,0 млн. сом суммасында болжолдонууда.

Негизделген эсептөөлөр жок болгондо жана Кыргыз Республикасынын Бюджеттик кодексинин 91-беренесине каршы мамлекеттик-жеке өнөктөштүктүн деталдуу долбоорлорунун мыйзам долбооруна тиешелүү тиркеме түзүүгө, МЖӨ[[9]](#footnote-9) долбоорлорун даярдоону каржылоо фонду 236,4 млн.сомго болжолдонууда.

**Бюджет аралык мамиле**

Мыйзам долбоорунун 6-тиркемесине ылайык, максаттуу трансферттердин көлөмү 850,0 млн. сомду түзөт, анын ичинен төмөнкү максаттарга багытталат:

* 150,0 млн. сом - республиканын бийик тоолуу жана алыскы региондорунда жашаган калк үчүн электр энергиясы боюнча 50% чыгымдар компенсациясы;
* 494,0 млн. сом суммасында - жергиликтүү өз алдынча башкаруу органдарына мамлекеттик өкүлдөнгөн ыйгарым укуктарды берүү (Улуттук статистика комитети, Мамлекеттик каттоо кызматы, Социалдык эмгек министрлиги, КИМА, Мамлекеттик салык кызматы);
* 6,0 млн. сом - “Эң мыкты айыл өкмөтү” конкурсу;
* 50,0 млн сом суммасында - жергиликтүү өз алдынча башкаруу органдарынын аймактарынын башкы пландарын этап менен иштеп чыгууга;
* 150,0 млн.сом суммасында - жергиликтүү бюджеттерге кирешелердин түшпөй калуусун компенсациялоо.

Мында, Экономика жана финансы министрлигинде 494,0 млн. сомго негизделген эсептөөлөр жок (жергиликтүү өз алдынча башкаруу органдарына өкүлдөнгөн мамлекеттик ыйгарым укуктар).

Жыл сайын бул максаттар үчүн бюджетке 500,0 млн. сомго жакын, ал эми факты жүзүндө өкүлдөнгөн ыйгарым укукка 100,0 млн. сомго жакын салынат (2018-жылы - 94,6 млн. сом; 2019-жылы – 99,8 млн. сом; 2020-жылы – 104,2 млн. сом).

Жыйынтыгында, Экономика жана финансы министрлиги жасалма резервди түзөт, ал бюджетти аткаруу процессинде башка муктаждыктарга кайра бөлүштүрүлөт. 2020-жылы өткөрүлгөн каржылоону эске алуу менен, 2022-жылга жасалма резерв **389,8 млн. сомду** (494,0 – 104,2) түзөт.

Жергиликтүү бюджеттерге кирешелердин түшпөй калышын компенсациялоого каражаттардын критерийлерин жана өлчөмүн аныктаган, бекитилген тартип жок туруп, **150,0 млн. сом** суммасында каражат каралган.

Мыйзам долбоорундагы максаттуу трансферттер бюджеттер аралык трансферттердин көлөмү жана бөлүштүрүү бюджети жөнүндө ченемдик- укуктук актынын долбоорунда көрсөтүлгөндөрдү караган, Кыргыз Республикасынын Бюджеттик кодексинин 90-беренесин бузуу менен, жергиликтүү өз алдынча башкаруу органдары жана максаттуу дайындоолор боюнча чечмелөөлөр жок болгондуктан, 6-тиркемеде бир цифра менен көрсөтүлгөндүгү белгиленген.

**Региондорду өнүктүрүү фонддору**

Региондорду өнүктүрүү фонду боюнча бюджеттин чыгымдар бөлүгүндөгү Мыйзам долбоору менен 1 194,5 млн. сом каралган, жергиликтүү маанидеги инфра түзүмдү өнүктүрүүгө жана күтүүгө чегерүүлөр боюнча республикалык бюджеттин киреше бөлүгүнө келип түшүү болжолу катары 1 237,4 млн. сомду түзөт, алар Салыктык эмес кирешелер жөнүндө кодекске ылайык, областты жана районду өнүктүрүү фонддоруна бөлүнөт.

Жыйынтыгында, жергиликтүү маанидеги инфра түзүмдү өнүктүрүүгө жана күтүүгө чегерүүлөр менен региондорду өнүктүрүү фонддорунун чыгымдары боюнча маалыматтын четтөөсү **42,9 млн. сомду** түзөт.

**Мамлекеттик инвестициялар программасы**

Аткаруу агенттиктери тарабынан 2022-жылы жалпы суммасы 59 286,8 млн. сомго мамлекеттик инвестициялардын керектүү суммасын каржылоого табыштамалар жөнөтүлгөн, анын ичинен: кредиттер - 40 696,4 млн. сом, гранттар - 16 104,3 млн. сом, ички каржылоо - 2 486,1 млн. сом.

(млн. сом)

|  |  |  |  |  |  |
| --- | --- | --- | --- | --- | --- |
| Жылдар | Аталышы | Кредиттердин эсебинен тышкы каржылоо | Гранттардын эсебинен тышкы каржылоо | Ички каржылоо | **БАРДЫГЫ** |
| 2022 | Аткаруу агенттиктердин табыштамалары | 40 696,4 | 16 104,3 | 2 486,1 | **59 286,8** |
| Бюджетти болжолдоо | 21 918,0 | 13 779,5 | 2 081,4 | **37 778,9** |
| **Четтөө** | **-18 778,4** | **-2 324,8** | **-404,7** | **-21 507,9** |
| 2023 | Аткаруу агенттиктердин табыштамалары | 29 064,6 | 12 020,7 | 2 087,3 | **43 172,6** |
| Бюджетти болжолдоо | 31 301,9 | 13 242,6 | 2 220,1 | **46 764,6** |
| **Четтөө** | **2 237,3** | **1 221,9** | **132,8** | **3 592,0** |
| 2024 | Аткаруу агенттиктердин табыштамалары | 22 941,3 | 9 243,9 | 1 531,0 | **33 716,2** |
| Бюджетти болжолдоо | 26 717,1 | 8 426,0 | 1 410,2 | **36 553,3** |
| **Четтөө** | **3 775,8** | **-817,9** | **-120,8** | **2 837,1** |

Жогоруда келтирилген маалыматтардан көрүнүп тургандай, 2022-жылга мамлекеттик инвестициялык бюджет 21 507,9 млн. сомго билдирилген суммадан аз болжолдонгон, анын ичинен кредиттик каражаттар боюнча - 18 778,4 млн. сом, гранттык каражаттар - 2324,8 млн. сом, ички каржылоо - 404,7 млн. ​​сом.

Экономика жана финансы министрлиги белгилегендей, көбүнчө аткаруу агенттиктери тарабынан бюджетке киргизүү үчүн, ашырылган болжолдуу көрсөткүчтөр берилет. Буга байланыштуу, аткаруучу агенттиктердин керектөөлөрү деталдуу изилденгенден кийин, тышкы каржылоо боюнча 2022-жылга мамлекеттик инвестициялык бюджети баштапкы керектөөгө карата 21,1 млрд. сомго кыскарган.Келерки финансылык жылга керектүү суммага табыштамалар аткаруучу агенттиктер тарабынан чыгымдар беренеси боюнча чечмелөө жок туруп, долбоорлор бөлүгүндө жалпы суммада Экономика жана финансы министрлигине берилет.

**Программалык жардам (бюджеттик колдоо)**

1-тиркемеде жана Мыйзам долбооруна карата түшүндүрмө катта, тышкы карыздарды (кредиттерди) тартуунун пландаштырылган суммасы 33 631,0 млн. сомду түзөт, анын ичинен Евразия турукташтыруу жана өнүктүрүү фондунан (ЕТӨФ) COVID-19 пандемиясынын шартында бюджетти колдоого программалык жардам 8 840,0 млн. сомду түзөт.

Бирок, Экономика жана финансы министрлигинин Эл аралык кызматташтык башкармалыгы тарабынан берилген маалыматтарга ылайык, 2022-жылы көрсөтүлгөн донор тарабынан бюджеттик колдоого 7 072,0 млн. сом суммасындагы каражаттарды тартуу болжолдонууда. Жыйынтыгында, Мыйзам долбоорунун 1-тиркемесинде ЕТӨФтен кредиттин экинчи траншынын пландаштырылган келип түшүүлөрү боюнча тышкы карыздарды тартуунун көлөмү **1 768,0 млн. сомго** ашырылган.

Буга байланыштуу, бюджеттин ресурстук бөлүгү тышкы каржылоо булактары боюнча **1 768,0 млн. сом** суммасында ашырылган, демек, бюджеттин тартыштыгын жабуу жана тийиштүү суммага чыгымдар бөлүгүн каржылоо булагы аныкталган эмес.

**Эл аралык уюмдарга жана интеграциялык бирикмелерге мүчөлүк төгүмдөр**

2022-жылга үлүш жана мүчөлүк төгүмдөрдү төлөө үчүн 931,8 млн сом керектөө суммасынын алдында, 500,0 млн. сом суммасында эл аралык уюмдарга мүчөлүк төгүмдү төлөө пландаштырылууда. Экономика жана финансы министрлигинде негиздүү эсептөөлөр жана эл аралык уюмдардын тизмеси жок туруп, аларга болжолдонгон сумманын алкагында мүчөлүк төгүмдөр төлөө жүргүзүлөт.

**Мамлекеттик карызды тейлөө**

2022-жылга мамлекеттик карызды тейлөөгө 39 408,7 млн. сомду багыттоо болжолдонууда, анын ичинен: ички карыз - 12 727,2 млн. сом, тышкы карыз - 26 681,5 млн. сом.

(млн. сом)

|  |  |  |  |  |  |
| --- | --- | --- | --- | --- | --- |
| **Чыгымдар** | **2020-жыл**  **факт** | **2021-жыл**  **бекитилген** | **2022-жыл долбоор** | **2023-жыл болжолдоо** | **2024-жыл болжолдоо** |
| Пайыздар | **8 354,9** | **9 788,1** | **11 288,6** | **12 369,1** | **13 133,3** |
| *Ички карыз* | *4 057,4* | *4 533,5* | *5 551,7* | *6 397,8* | *7 241,4* |
| *Тышкы карыз* | *4 297,5* | *5 254,7* | *5 736,9* | *5 971,3* | *5 891,9* |
| Жана башкалар  *Ички карыз*  *Тышкы карыз* | 159,3  *0*  *159,3* | 116,5  *0*  *116,5* | 55,3  *0*  *55,3* | 41,1  *0*  *41,1* | 35,4  *0*  *35,4* |
| Негизги сумма | **22 174,6** | **27 361,3** | **28 064,8** | **35 200,2** | **44 481,1** |
| *Ички карыз* | *10 538,5* | *11 130,3* | *7 175,5* | *7 079,5* | *11 560,1* |
| *Тышкы карыз* | *11 636,2* | *16 231,0* | *20 889,3* | *28 120,7* | *32 921,0* |
| **Бардыгы** | **30 688,8** | **37 266,0** | **39 408,7** | **47 610,4** | **57 649,8** |
| **Өткөн жылга карата өсүү:**   * млн. сом; * % | | 6 577,2  21,4 | 2 124,7  5,7 | 8 201,7  20,8 | 10 039,1  21,1 |

2019-2021-жылдарга мамлекеттик карыздын абалынын өзгөрүү тенденциясын талдоо

(млрд. сом)

|  |  |  |  |  |  |  |
| --- | --- | --- | --- | --- | --- | --- |
| № | Аталышы | 31.12.19-жылга | 31.12.20-жылга | 2020-жылга өсүү (+)/ азаюу (-) | 01.07.21-жылга | 2021-жылдын 6 айына карата өсүү (+)/ азаюу (-) |
| 1 | Ички карыз | 51,3 | 58,5 | 7,3 | 60,3 | 1,8 |
| *ИДПга карата ички карыз* | | *8,3%* | *9,8%* | *1,5%* | *9,5%* | *-0,3%* |
| 2 | Тышкы карыз | 268,2 | 348,6 | 80,4 | 352,8 | 4,3 |
| *ИДПга карата тышкы карыз* | | *43,3%* | *58,3%* | *14,9%* | *55,6%* | *-2,7%* |
| **Мамлекеттик карыз, бардыгы** | | **319,5** | **407,1** | **87,6** | **413,1** | **6,0** |
| *ИДПга карата мамлекеттик карыз* | | *51,6%* | *68,0%* | *16,4%* | *65,1%* | *-3,0%* |
| ИДП | | 619,1 | 598,3 | -20,8 | 635,0 | 36,7 |

2021-жылдын 1-июлуна мамлекеттик карыздын суммасы 413,1 млрд. сомду түзгөн, же 2020-жылдын 31-декабрына салыштырмалуу 6,0 млрд. сомго көбөйгөн.

Кыргыз Республикасынын Бюджеттик кодексинин 59-беренесинин 4-бөлүгүнө ылайык, мамлекеттик карыздын өсүүсү карыздын туруктуулугунун эл аралык көрсөткүчтөрүн эске алуу менен Өкмөт тарабынан аныкталат, кезектеги бюджеттик жылга жана эки болжолдуу мезгил аралыгына Республикалык бюджет жөнүндө мыйзамда каралат.

Бирок, мыйзам долбоорунда жана анын тиркемелеринде мамлекеттик карыздын өлчөмү каралган эмес, бир гана кредиторго мамлекеттик тышкы карыздын жалпы суммасынын 50 пайызынан ашпаган карызды түзүүгө сандык чектөө гана каралган.

**Программалык бюджеттин түзүлүшү**

Жогоруда көрсөтүлгөн Нускаманын 7-пунктун бузуу менен 18 бюджеттик каражаттарды башкы бөлүштүрүүчүлөр (БКББ) программалык бюджеттеринин долбоорлору көрсөтүлгөн эмес, анын ичинен: Кыргыз Республикасынын Жогорку Соту, Кыргыз Республикасынын Акыйкатчысы, Кыргыз Республикасынын Юстиция министрлиги, Кыргыз Республикасынын Саламаттык сактоо жана социалдык өнүктүрүү министрлиги, Кыргыз Республикасынын Билим берүү жана илим министрлиги, Кыргыз Республикасынын Мамлекеттик башкаруу академиясы, Кыргыз Республикасынын Айыл, суу чарба жана региондорду өнүктүрүү министрлиги, Кыргыз Республикасынын Транспорт жана жол министрлиги, Борбордук-Азиялык Жерди прикладдык изилдѳѳ институту, Кыргыз Республикасынын Президентине караштуу Мамлекеттик тил боюнча улуттук комиссия, Кыргыз Республикасынын Инвестициялар министрлиги, Архитектура, курулуш жана турак жай-коммуналдык чарба мамлекеттик агенттиги, Экология жана климат боюнча мамлекеттик комитети, Кыргыз Республикасынын Стратегиялык изилдөөлөр улуттук институту, Кыргыз Республикасынын Жогорку аттестациялык комиссиясы, Кыйноолорду жана башка катаал, адамкерчиликсиз же кадыр-баркты басмырлаган мамиленин жана жазанын түрлөрүнүн алдын алуу боюнча Кыргыз Республикасынын Улуттук борбору, “Кыргызтест” мамлекеттик мекемеси.

**Финансылык активдер**

Графикке ылайык 6 764,8 млн. сом белгиленген сумма алдында, 2022-жылы бюджеттик кредиттер боюнча төлөө 5 074,0 млн. сом суммасында болжолдонууда.

(млн. сом)

|  |  |  |  |  |
| --- | --- | --- | --- | --- |
| **Аталышы** | | **2022** | **2023** | **2024** |
| Төлөө графиги | Негизги сумма боюнча | 5 121,2 | 10 348,6 | 10 159,1 |
| Пайыздар боюнча | 1 643,2 | 5 190,7 | 2 392,6 |
| Айып пулдар боюнча | 0,4 | 1,6 | 1,6 |
| Бардыгы: | 6 764,8 | 15 540,9 | 12 553,3 |
| 2022-жылга болжолдоо | Негизги сумма боюнча | 3 502,6 | 3 944,8 | 3 950,0 |
| Пайыздар боюнча | 1 521,0 | 1 493,1 | 1 500,0 |
| Айып пулдар боюнча | 0,4 | 0,3 | 0,3 |
| Бардыгы: | 5 024,0 | 5 438,2 | 5 450,3 |
| *Четтөө* | *Негизги сумма боюнча* | *1 618,6* | *6 403,8* | *6 209,1* |
| *Пайыздар боюнча* | *122,2* | *3 697,6* | *892,6* |
| *Айып пулдар боюнча* | *0,0* | *1,3* | *1,3* |
| *Бардыгы:* | *1 740,8* | *10 102,7* | *7 103,0* |

Жыйынтыгында, 2022-жылга бюджеттик кредиттер боюнча төлөмдөрдүн жыйынды суммасы **1740,8 млн. сомго** графикте белгиленген суммадан төмөн болжолдонууда (анын ичинде: негизги сумма боюнча - **1 618,6 млн. сом** жана пайыздар боюнча - **122,2 млн. сом**), ал республикалык бюджеттин тартыштыгынын жана кирешесинин өлчөмүнө таасирин тийгизет.

Мында, Мыйзам долбооруна карата түшүндүрмө катында мындай белгиленген, негизги сумманы төлөө, карыз милдеттенмелеринин графиктеринин натыйжасында эсептеп чыгарылган.

Төлөөнүн болжолдонгон суммасына мөөнөтү өткөн карыз киргизилген эмес. 2021-жылдын 1-июлуна карата 6 168,0 млн. сомду түзгөн, жыл башына салыштырмалуу 2 215,4 млн. сомго көбөйгөн, анын ичинен реалдуу учурдагы мөөнөтү өткөн карыз (кайтарымсыз карызды кармап калуу менен) **1029,0 млн.сомду** түзгөн.

Бюджеттик кредиттерди төлөөнүн эсеби баланстан тышкаркы эсептерде жүргүзүлөт жана республикалык бюджет жөнүндө мыйзамда көрсөтүлбөйт. Бул финансылык активдерди жана салык эмес төлөмдөрдү азайтат. Борбордук казыналыктын маалыматы боюнча, 30.09.2021-жылга утурлама фонддордун эсептериндеги каражаттардын калдыгы - 3 503,4 млн. сомду, анын ичинде негизги сумма - 2 886,9 млн. сомду, пайыздар жана туумдар - 616,5 млн. сомду түзгөн.

Жыйынтыгында **616,5 млн. сом** 2022-жылга республикалык бюджеттин кирешесинде эсепке алынган эмес, бул болсо, Кыргыз Республикасынын Бюджеттик кодексинин 47-беренесине ылайык, бюджеттик эске алынбаган резервдери жөнүндө билдирет.

2022-жылга финансылык активдерди **5 534,5** **млн. сомго** жогорулатуу резервдери бар, анын ичинен графиктен аз болжолдонгону - **1 618,6 млн. сом**, мөөнөтү өткөн карыздарды төлөө - **1029,0 млн. сом** жана утурлама фонддун эсебиндеги каражаттын калдыгы **- 2 886,9 млн. сом**.

**Жүгүртүүдөгү кассалык накталай акча**

Мыйзам долбоорунун 8-беренесинде 01.01.2022-жылга карата жүгүртүүдөгү кассалык накталай акча 500,0 млн. сом суммасында коюлган. Бюджеттик кодекстин 110-беренесине ылайык анын көлөмү эмгек акы фондунун чектелген бир айлык көлөмүндө, же 5300,0 млн. сомду түзгөн. Ошондой эле, мыйзам долбоорунун 1-тиркемесинде Кыргыз Республикасынын Министрлер кабинетинин эсептериндеги калдыктар 1250,0 млн сом суммасында көрсөтүлгөн. Ошону менен, эки өз ара байланышкан позициянын ортосунда 750,0 млн. сом суммасында дал келбестик бар.

Белгилей кетсек, Бюджеттик кодекстин 110-беренесине ылайык, убактылуу кассалык үзгүлтүктү жабуу булагы катары, эмгек акы фондунун айлык көлөмүнүн чегинде 1250,0 млн. сомдун ордуна 5300,0 млн. сом суммасында, жүгүртүүдөгү кассалык накталай акча көрсөтүлүшү керек, же төмөндөө 4050, 0 млн. сомду түзгөн.

Ушул Корутундуда белгиленген бюджет мыйзамдарына дал келбестиктерди, бюджеттик резервдерди жана бюджеттик каражаттарды башкы бөлүштүрүүчүлөрдүн эсептөөлөрү менен тастыкталбаган чыгымдарды киргизүү фактыларын эске алуу менен, Кыргыз Республикасынын Эсептөө палатасы Экономика жана финансы министрлигине Кыргыз Республикасынын 2022-жылга республикалык бюджети жана 2023-2024-жылдарга болжолдоо долбоорунда аныкталган кемчиликтерди четтетүүнү жана орто мөөнөттүү мезгилге республикалык бюджеттин ресурстарын көбөйтүү мүмкүнчүлүктөрүн кароону сунуштайт.

Корутунду Кыргыз Республикасынын Эсептөө палатасынын аудитору А.Т. Байгазаковдун жетекчилиги менен, курамында башкы мамлекеттик инспекторлор Ашимова Г.Дж. (топтун жетекчиси), Жумагулова Г.К., Жакшылыков А.Ж., мамлекеттик инспекторлор: Байтереков У.А., Ибраев А.Т., Исаков И.Э., Кудайбердиев А.Н., аналитик Грачева В.И. турган топ тарабынан жүргүзүлгөн.

Аудитор А.Т. Байгазаков

1. ИДП – ички дүң продукция [↑](#footnote-ref-1)
2. МБК – Мамлекеттик бажы кызматы [↑](#footnote-ref-2)
3. БТ – бажы төлөмү [↑](#footnote-ref-3)
4. КНС – кошумча нарк салыгы [↑](#footnote-ref-4)
5. ЕАЭБ – Евразия экономикалык бирлиги [↑](#footnote-ref-5)
6. КММ – күйүүчү-майлоочу материалдар [↑](#footnote-ref-6)
7. ММБФ – Мамлекеттик мүлктү башкаруу боюнча фонду [↑](#footnote-ref-7)
8. ММКФ – Мамлекеттик милдеттүү камсыздандыруу фонду [↑](#footnote-ref-8)
9. МЖӨ – мамлекеттик жарандык өнөктөштүк [↑](#footnote-ref-9)